DTAC วิ่งแรงเกือบ 5% โบรกฯ มองกำไร Q3 แกร่ง รับอานิสงส์ผ่อนล็อคดาวน์ หวนเปิดร้านในห้าง
DTAC วิ่งแรงเกือบ 5% ราคาแตะ 39.75 บาท ด้วยมูลค่าซื้อขาย 427.30 ลบ. โบรกฯ มองกำไรไตรมาส 3 ยังแกร่ง รับอานิสงส์ผ่อนล็อคดาวน์ หวนเปิดร้านในห้าง
DTAC วิ่งแรงเกือบ 5% ราคาแตะ 39.75 บาท โบรกฯ แนะ "ซื้อเก็งกำไร" เคาะราคาเป้า 39 บ. มองกำไรไตรมาส 3 ยังแกร่ง
7 ก.ย. 2564

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ล่าสุด ณ เวลา 11.45 น. อยู่ที่ 39.75 บาท บวก 1.75 บาท หรือ 4.61% สูงสุดที 39.75 บาท ต่ำสุดที่ 38.25 บาท ด้วยมูลค่าซื้อขาย 427.30 ล้านบาท
ทั้งนี้ บล.แลนด์ แอนด์ เฮ้าส์ ระบุในบทวิเคราะห์ (27 ส.ค.2564) แนะนำ “ซื้อเก็งกำไร” ราคาเป้าหมาย 39 บาท คาดกำไรไตรมาส 3/2564 มีแนวโน้มดีขึ้นเมื่อเทียบจากไตรมาสก่อน ตามสมาชิกที่เพิ่มขึ้นจากขยายโครงข่าย 3G/4G คลื่น  900MHz/ และ 700MHz ไปยังพื้นที่ที่ยังไม่เคยให้บริการ
อีกทั้ง ยังได้รับผลบวกจากภาครัฐสนับสนุนนักเรียนสังกัด กระทรวงศึกษาธิการเรียนออนไลน์ฟรี 2 เดือน ตั้งแต่ 15 ส.ค.-15 ต.ค.วงเงิน 1.2 พันล้านบาท อย่างไรก็ดีคาดกำไรปีนี้ลดลงจากปีก่อน จากรุกขยายโครงข่าย 3G/4G ครอบคลุมพื้นที่มากขึ้น แต่จะเติบโตปี 2565 ทั้งนี้ยังขาดคลื่นมาตรฐาน 5G เป็นปัจจัยเสี่ยงธุรกิจ
ด้าน บล.ฟิลลิป (ประเทศไทย) ระบุในบทวิเคราะห์ (2 ก.ย.2564) ว่า คาด DTAC ได้รับอานิสงส์จากมาตรการผ่อนคลายเช่นเดียวกับร้านอื่นๆ ที่อยู่ภายในศูนย์การค้า หลังกลับมาเปิดให้บริการได้อีกครั้งสำหรับ 29 จังหวัดที่เป็นพื้นที่ควบคุมสูงสุดและเข้มงวด ซึ่งอาจมีความต้องการแฝงในส่วนของสินค้าไอที รวมถึงการเข้าไปใช้บริการด้านต่างๆ